**Szombathely Megyei Jogú Város Önkormányzata Közgyűlésének**

**8/2019. (V.15.) önkormányzati rendelete**

**Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a Magyarország helyi önkormányzatairól szóló 2011. évi CLXXXIX. törvény 109. § (4) és 143. § (4) bekezdés i) pontjában és a nemzeti vagyonról szóló 2011. évi CXCVI. törvény 3. § (1) bekezdés 6. és 11. pontjában, 5. § (2) bekezdés b-c) pontjában, 11. § (16) bekezdésében, 13. § (1) bekezdésében és 18. § (1) bekezdésében kapott felhatalmazás alapján, az Alaptörvény 32. cikk (1) bekezdés e) pontjában és a Magyarország helyi önkormányzatairól szóló 2011. évi CLXXXIX. törvény 107. §-ában meghatározott feladatkörében eljárva a következőket rendeli el:

**1. §**

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (a továbbiakban: Rendelet) 1. § (4) bekezdése helyébe a következő rendelkezés lép:

„(4) E rendelet alkalmazásában önkormányzati portfólió vagyonnak minősül az a társasági részesedés, amely a többségi önkormányzati tulajdonban álló gazdálkodó szervezet más gazdasági társaságban fennálló társasági részesedése, valamint e gazdasági társaság tulajdonában lévő vagyon is.”

**2. §**

A Rendelet 4. §-a helyébe a következő rendelkezés lép:

**„4. §**

A tulajdonosi jogokat – beleértve a tulajdonszerzéssel összefüggő döntéseket is – a Közgyűlés, illetve az e rendeletben meghatározott esetekben és mértékben átruházott hatáskörben a polgármester és az önkormányzat közgyűlésének gazdasági ügyeket ellátó bizottsága, valamint a vagyonkezelők gyakorolják.”

**3. §**

A Rendelet 8. § (1) bekezdése helyébe a következő rendelkezés lép:

„(1) A forgalomképes ingatlan és ingó vagyon tekintetében a (2)-(3) bekezdésben meghatározott kivételekkel a tulajdonosi jogokat

*a)* 15 millió forint egyedi forgalmi értéket el nem érő forgalomképes ingatlan és ingó vagyon esetében a polgármester,

*b)* 15 - 35 millió forint közötti egyedi forgalmi értékhatár esetén a forgalomképes ingatlan és ingó vagyon esetében a gazdasági ügyeket ellátó bizottság,

*c)* 35 millió forint egyedi forgalmi értéket elérő vagy azt meghaladó forgalomképes ingatlan és ingó vagyon esetében a Közgyűlés

gyakorolja.”

**4. §**

A Rendelet 19. § (1) bekezdése helyébe a következő rendelkezés lép:

„(1) A Nyugat-Pannon Járműipari és Mechatronikai Központ Nonprofit Kft.-nél, továbbáha a gazdasági társaságban az önkormányzati tulajdonrész az 50%-ot eléri, vagy meghaladja, úgy a társaság legfőbb szervének (taggyűlés, közgyűlés) hatáskörébe tartozó alábbi kérdésekben a meghozandó döntést megelőzően korlátolt felelősségű társaság esetében

 a) Közgyűlés dönt:

aa) pótbefizetés elrendelése és visszafizetése, a törzstőke felemelése és leszállítása,

ab) osztalékelőleg fizetésének elhatározása,

ac) üzletrész felosztásához való hozzájárulás és az üzletrész bevonásának elrendelése,

ad) a tag kizárásának kezdeményezéséről való határozat,

ae) a magához vont üzletrész tagok általi megvásárlásának elhatározása,

af) az ügyvezető megválasztása, visszahívása és díjazásának megállapítása,

ag) a felügyelő bizottsági tagok, könyvvizsgáló megválasztása, visszahívása, díjazásának megállapítása,

ah) a társaság jogutód nélküli megszűnésének, átalakulásának elhatározása,

ai) más gazdasági társaság alapításáról, illetve működő társaságba tagként való belépésről történő döntés,

aj) a társasági szerződés módosítása,

ak) döntés minden olyan kérdésben, amit törvény vagy az alapító okirat/társasági szerződés a legfőbb szerv kizárólagos hatáskörébe utal,

al) a számviteli törvény szerinti beszámoló, féléves beszámoló és közhasznú társaságoknál a közhasznúsági jelentés elfogadása, ideértve az adózott eredmény felhasználására vonatkozó döntést,

am) az üzleti terv elfogadása,

b) a gazdasági ügyeket ellátó bizottság dönt:

ba) olyan szerződés megkötésének jóváhagyása, melyet a társaság saját tagjával, ügyvezetőjével vagy azok közeli hozzátartozójával köt, kivéve, ha az utóbbi szerződés megkötése a társaság főtevékenységéhez tartozik,

bb) az alapításért felelős tagok, a vezető tisztségviselők, a könyvvizsgáló és a felügyelő bizottsági tagok ellen kártérítési igények érvényesítése,

bc) a szervezeti és működési szabályzat elfogadása,

bd) felügyelő bizottság ügyrendjének jóváhagyása

kérdésében.”

**5. §**

A Rendelet 20. §-a helyébe a következő rendelkezés lép:

**„20. §**

(1) Többségi vagy kizárólagos tulajdonú gazdasági társaság tulajdonában lévő ingatlan és portfólió vagyon elidegenítésére, megterhelésére, beruházásra üzleti tervnek megfelelően kerülhet sor. Az üzleti tervben tervezett elidegenítés, megterhelés, beruházás a kérdésében

a) 35 millió forint forgalmi érték felett a Közgyűlés,

b) 15-35 millió forint forgalmi érték között a gazdasági ügyeket ellátó bizottság,

c) 15 millió forint forgalmi érték alatt a polgármester

dönt.

(2) Többségi vagy kizárólagos tulajdonú gazdasági társaság tulajdonában lévő ingatlan és portfólió vagyon üzleti tervében nem szereplő elidegenítés, megterhelés, beruházás kérdésében minden esetben a Közgyűlés dönt.”

**6. §**

Ez a rendelet a kihirdetését követő napon lép hatályba.

 **(: Dr. Puskás Tivadar :) (: Dr. Károlyi Ákos :)**

 **polgármester jegyző**